b"\n_START_ARTICLE_\nJapon\xc5\xb3 teatras\n_START_SECTION_\nVII-IX am\xc5\xbeius\n_START_PARAGRAPH_\nDramos tradicija \xc4\xaf Japonij\xc4\x85 atkeliavo i\xc5\xa1 Kinijos Naros periodo metu, ma\xc5\xbedaug VII- VIII am\xc5\xbeiuje. I\xc5\xa1 Kinijos atkeliav\xc4\x99s budizmas, stipriai keit\xc4\x97 ne tik pa\xc4\x8di\xc5\xb3 Japonijos \xc5\xbemoni\xc5\xb3 gyvenim\xc4\x85, bet ir tur\xc4\x97jo \xc4\xaftakos Japonijos kult\xc5\xabrai, menams. B\xc5\xabtent i\xc5\xa1 \xc4\x8dia atkeliavo Gigaku (\xc5\xa1okis su kauk\xc4\x97mis), kuris dav\xc4\x97 prad\xc5\xbei\xc4\x85 Japonijos teatro atsiradimui._NEWLINE_Pirmasis Gigaku pasirodymas Japonijoje buvo atliktas i\xc5\xa1 Kor\xc4\x97jos atvykusio, Kinijoje Gigaku besimokiusio aktoriaus Mimaji (Mimashi). Princas \xc5\xa0iotoku i\xc5\xa1vyd\xc4\x99s jo pasirodym\xc4\x85, suteik\xc4\x97 jam laikin\xc4\x85 rezidencij\xc4\x85 ir surink\xc4\x99s jaunuoli\xc5\xb3 grupes, \xc4\xafsak\xc4\x97 Mimashi juos mokyti. B\xc5\xabdamas budizmo kult\xc5\xabros \xc5\xa1alininkas ir saugotojas, princas \xc5\xa0iotoku, siekdamas \xc4\xaftvirtinti Gigaku Japonijoje, Mimashi mokinius i\xc5\xa1siunt\xc4\x97 \xc4\xaf svarbiausias \xc5\xa1alies \xc5\xa1ventyklas. Globojamas imperatoriaus dvaro, Gigaku did\xc5\xbeiausio savo populiarumo sulauk\xc4\x97 VIII am\xc5\xbeiaus pirmojoje pus\xc4\x97je, ta\xc4\x8diau jau IX am\xc5\xbeiaus prad\xc5\xbeioje oficialia imperatoriaus dvaro pramoga tampa nauja teatro r\xc5\xab\xc5\xa1is Bugaku._NEWLINE_Gigaku ir toliau mokomas ir vaidinamas atokiau nuo sostin\xc4\x97s iki XIV am\xc5\xbeiaus pabaigos. Mokslininkai nesutaria, d\xc4\x97l Gigaku i\xc5\xa1nykimo datos, ta\xc4\x8diau iki \xc5\xa1i\xc5\xb3 dien\xc5\xb3 yra i\xc5\xa1lik\xc4\x99 daugiau kaip 200 Gigaku teatro kauki\xc5\xb3 ir veiksm\xc5\xb3 apra\xc5\xa1ym\xc5\xb3 naudot\xc5\xb3 tiek v\xc4\x97lesniuose teatruose, tiek naudojam\xc5\xb3 dabar. Vis d\xc4\x97lto, Gigaku yra laikoma v\xc4\x97lesni\xc5\xb3 teatro r\xc5\xab\xc5\xa1i\xc5\xb3 atsiradimo prie\xc5\xbeastim. Tai bandoma \xc4\xafrodyti tuo, jog daugelis Gigaku naudot\xc5\xb3 instrment\xc5\xb3, kauki\xc5\xb3 ir butaforij\xc5\xb3 buvo perimti Bugaku ir tur\xc4\x97jo tiesiogin\xc4\x97s \xc4\xaftakos No teatro formavimuisi._NEWLINE_Tuo metu, kai Gigaku pasiek\xc4\x97 savo populiarumo vir\xc5\xa1\xc5\xabn\xc4\x99 Japonijoje prad\xc4\x97jo rastis dar viena stilizuoto \xc5\xa1okio r\xc5\xab\xc5\xa1is Bugaku. Tai ne\xc4\xafpras\xc4\x8diausias japon\xc5\xb3 teatro \xc5\xbeanras. Jo metu yra \xc5\xa1okama ir dainuojama, naudojamos kauk\xc4\x97s. Jis pakei\xc4\x8dia Gigaku imperatoriaus r\xc5\xabmuose, tampa svarbiausia to meto atliekamojo meto r\xc5\xab\xc5\xa1imi._NEWLINE_Bugaku- tai teatras apimantis Indijos, centrin\xc4\x97s Azijos, Kor\xc4\x97jos, Kinijos ir Japonijos muzik\xc4\x85 ir \xc5\xa1okius. Pagal tradicij\xc4\x85 aktoriai i\xc5\xa1 centrin\xc4\x97s Azijos, Indijos, Kinijos i\xc5\xa1eidavo i\xc5\xa1 de\xc5\xa1iniojo scenos kra\xc5\xa1to, vilk\xc4\x97dami oran\xc5\xbein\xc4\x97s arba raudonos spalvos kostiumus, o Kor\xc4\x97jos, Mand\xc5\xbei\xc5\xabrijos artistai i\xc5\xa1 kairiojo kra\xc5\xa1to ir vilk\xc4\x97jo \xc5\xbealius arba m\xc4\x97lynus kostiumus. Trup\xc4\x99 sudar\xc4\x97 5-6 aktoriai. Tuo metu jau egzistavo 5 Bugaku r\xc5\xab\xc5\xa1ys: Bubu- kariniai \xc5\xa1okiai, Bumbu- \xc5\xa1okiai skirti imperatoriaus dvarui, Warawamai- vaik\xc5\xb3 \xc5\xa1okiai, Onamai- moter\xc5\xb3 \xc5\xa1okiai ir Hashirimono- b\xc4\x97gimo \xc5\xa1okiai. \xc4\xaedomiausia tai, jog Japonijoje vaidinamas Bugaku i\xc5\xa1saugojo svetimas \xc5\xa1okio ir muzikos r\xc5\xab\xc5\xa1is, ilgiau nei pa\xc4\x8dios \xc5\xa1alys, kuriose jie atsirado. Taip pat Bugaku atsiradimo laikotarpiu \xc4\xafsitvirtino jo- ha- kyu (prad\xc5\xbeia- pertrauka-smarkus), kuris rei\xc5\xa1k\xc4\x97, jog visi veiksmai turi prasid\xc4\x97ti l\xc4\x97tai, tada pagreit\xc4\x97ti ir greitai baigtis. Lygiai tokia pati sistema buvo naudojama ir v\xc4\x97lesniuose No vaidinimuose.\xc2\xa0\n_START_SECTION_\nXII-XIV am\xc5\xbeius\n_START_PARAGRAPH_\nBugaku galutinai \xc4\xafsitvirtinus Japonijos scenose, ma\xc5\xbedaug XII am\xc5\xbeiuje Japonijoje prad\xc4\x97jo plisti Suragaku, dar vadinamas ,,\xc5\xa1imtu pramog\xc5\xb3\xe2\x80\x9d. Suragaku \xc4\xaf Japonij\xc4\x85 atkeliavo i\xc5\xa1 Kinijos ir greitai \xc4\xafsitvirtino. Aktoriai prad\xc4\x97jo rengti vaidinimus \xc5\xa1alies \xc5\xa1ventyklose \xc4\xaf savo pasirodymus \xc4\xaftraukdami \xc5\xa1okius ant virvi\xc5\xb3, \xc5\xbeongliravim\xc4\x85, grojim\xc4\x85 b\xc5\xabgnais. Neilgai trukus XIV am\xc5\xbeiuje suragaku aktorius i\xc5\xa1 Naros regiono Kan\xe2\x80\x99ami savo pasirodymuose prad\xc4\x97jo naudoti skandavim\xc4\x85, kuris leido \xc5\xbei\xc5\xabrovui papasakoti tam tikr\xc4\x85 istorij\xc4\x85. Tai buvo pirmasis \xc5\xbeingsnis tokio kok\xc4\xaf matome dabar Japonijos teatro link. Palaipsniui skandavimas arba poezija, muzika ir \xc5\xa1okis, tapo \xc5\xbeinomas kaip No teatras, kuris laikomas klasikine japoni\xc5\xa1ko teatro r\xc5\xab\xc5\xa1imi, sujungian\xc4\x8dia \xc5\xa1ok\xc4\xaf, vaidinim\xc4\x85, muzik\xc4\x85 ir poezij\xc4\x85. Jo metu demonstruojama balso ir judesio sintez\xc4\x97. Svarbiausias d\xc4\x97mesys skiriamas intensyvioms emocijoms ar atmosferai, per kuri\xc4\x85 i\xc5\xa1rei\xc5\xa1kiamas gro\xc5\xbeis ir tiesa._NEWLINE_Nors No teatro vaidinimai per jo gyvavimo laikotarp\xc4\xaf keit\xc4\x97si ir buvo tobulinami daug kart\xc5\xb3, No istorijoje svarbiausi\xc4\x85 vaidmen\xc4\xaf atliko Kan'ami Kiyotsugu- No pradininko-s\xc5\xabnus Kanze Motokiyo, patobulindamas No atlikimo stili\xc5\xb3 ir para\xc5\xa1\xc4\x99s apie 50 scenarij\xc5\xb3, tapusi\xc5\xb3 geriausiais No vaidinimais. Taip pat jis suk\xc5\xabr\xc4\x97 pagrindinius teatro traktatus, kuriais r\xc4\x97m\xc4\x97si ir v\xc4\x97liau atsiradusiuos Japonijos teatro r\xc5\xab\xc5\xa1ys. No vaidinimuose dramati\xc5\xa1kai perteikiama Kinijos istorija ir legendos. Yra penkios atskiros No teatro mokyklos:\xc2\xa0Kandze, Ho\xc5\xa1io, Kita, Komparu ir Kongo.\xc2\xa0Kiekviena i\xc5\xa1 j\xc5\xb3 turi ma\xc5\xbeus skirtumus atmosferos k\xc5\xabrime, vaidinimo stiliuje ir, kaip, savaime suprantama, naudoja skirtingas kaukes ir kostiumus. Keturios mokyklos i\xc5\xa1 penki\xc5\xb3 yra tiesiogiai kil\xc4\x99 i\xc5\xa1 trupi\xc5\xb3, buvusi\xc5\xb3 aktyviomis Naros regione XIV-XV am\xc5\xbeiuje. XIV am\xc5\xbeiaus pabaigoje tarp teatro trupi\xc5\xb3 prad\xc4\x97jo ry\xc5\xa1k\xc4\x97ti tam tikri skirtumai ir Suragaku skilo \xc4\xaf rimtus No ir komi\xc5\xa1kus Kiogeno vaidinimus.\xc2\xa0\n_START_SECTION_\nKiogenas ir No\n_START_PARAGRAPH_\nBesivystydamos tame pa\xc4\x8diame laikotarpyje abi \xc5\xa1ios meno \xc5\xa1akos buvo vienaip ar kitaip tarpusavy susij\xc4\x99. Iki pat 19 am\xc5\xbeiaus vidurio Kiogenas buvo remiamas militaristin\xc4\x97s aristokratijos kaip Noh dalis ir dar iki dabar Kiogeno vaidinimai da\xc5\xbenai yra \xc4\xaftraukiami \xc4\xaf Noh programas ir kartu kartais yra vadinami\xc2\xa0Nogaku. \xc5\xa0is teatras atstovauja \xc5\xa1velnesnius, komi\xc5\xa1kus No teatro vaidinimus, skirtingai nei autenti\xc5\xa1kasis, stiprusis No teatras. B\xc4\x97gant am\xc5\xbeiams, \xc5\xa1ios dvi formos vyst\xc4\x97si viena \xc5\xa1alia kitos. Kiogeno spektakliai da\xc5\xbenai atliekami tarp Noh veiksmo dali\xc5\xb3. ir susideda i\xc5\xa1 2-3 vaidmen\xc5\xb3: Tar\xc5\x8d kaja\xc2\xa0(pagrindinis tarnas/ pirmagymis s\xc5\xabnus,\xc2\xa0Jir\xc5\x8d kaja\xc2\xa02 tarnas ir meistras (\xe4\xb8\xbb\xe4\xba\xba\xc2\xa0shujin). Nema\xc5\xbea dalis vaidinim\xc5\xb3 yra \xc5\xa1intoizmo, budizmo religini\xc5\xb3 ritual\xc5\xb3 parodijos. Neretai naudojami kovos men\xc5\xb3 elementai, \xc4\xaftraukiami trumpi tradicinio \xc5\xa1okio pasirodymai dar vadinami- komai. \xc5\xa0iuo metu Kiogen vaidinamas kartu ar atskirai nuo No ir turi apie 260 nepriklausom\xc5\xb3 vaidinim\xc5\xb3. Teatro tradicijas palaiko \xc5\xa1eim\xc5\xb3 grup\xc4\x97s, Izumi ir Okura mokyklos. Nuo 2001 met\xc5\xb3 Kiogeno teatro \xc5\xbeanras yra \xc4\xaftrauktas \xc4\xaf UNESCO paveldo s\xc4\x85ra\xc5\xa1\xc4\x85.\n_START_SECTION_\nNuo XVI am\xc5\xbeiaus\n_START_PARAGRAPH_\nNors Japonijoje jau egzistavo 2 labai stiprios teatro r\xc5\xab\xc5\xa1ys, XVI am\xc5\xbeiaus pabaigoje- XVII prad\xc4\x97jo vystytis kabuki ir bunraku._NEWLINE_Kabuki\xc2\xa0(\xe6\xad\x8c\xe8\x88\x9e\xe4\xbc\x8e) japon\xc5\xb3 garsiausias tradicinis vaizduojamasis menas, jungiantis dram\xc4\x85, \xc5\xa1ok\xc4\xaf ir muzik\xc4\x85, prad\xc4\x97j\xc4\x99s vystytis Edo laikotarpiu.\xc2\xa0Pirm\xc4\x85 kart\xc4\x85 \xc5\xa1io stiliaus vaidinimas buvo pastatytas 1603 m. kaip prie\xc5\xa1prie\xc5\xa1a No teatrui. Kabuki buvo sukurtas tik i\xc5\xa1 moter\xc5\xb3 sudaryt\xc5\xb3 trupi\xc5\xb3. Ta\xc4\x8diau laikui b\xc4\x97gant, moterys pasitrauk\xc4\x97 i\xc5\xa1 \xc5\xa1ios meno srities ir tiek tiek vyri\xc5\xa1kas, tiek moteri\xc5\xa1kus vaidmenis gal\xc4\x97jo atlikti tik vyrai. \xc5\xa0i taisykl\xc4\x97 i\xc5\xa1liko iki m\xc5\xabs\xc5\xb3 dien\xc5\xb3. Menas vaidinti vyrui persirengus moteri\xc5\xa1ko persona\xc5\xbeo apdarais gim\xc4\x97 tuomet, kai\xc2\xa0Tokugav\xc5\xb3 \xc5\xa0iog\xc5\xabnate\xc2\xa01629 m. moterims buvo u\xc5\xbedrausta rodytis \xc5\xa1alies scenose, d\xc4\x97l visuomen\xc4\x97s moralini\xc5\xb3 norm\xc5\xb3 i\xc5\xa1saugojimo. Moters pa\xc5\xa1alinimas nuo scenos \xc4\xafvyko d\xc4\x97l to, jog tokiu \xc5\xa1okiu susi\xc5\xbeav\xc4\x97jo raudon\xc5\xb3j\xc5\xb3 \xc5\xbeibint\xc5\xb3 kvartale dirban\xc4\x8dios prostitut\xc4\x97s. Jos prad\xc4\x97jo m\xc4\x97gd\xc5\xbeioti \xe2\x80\x9eOkuni kabuki\xe2\x80\x9c \xc5\xa1okius, suprat\xc4\x99, kad Kabuki judesiai yra patraukl\xc5\xabs vyrams, ta\xc4\x8diau reng\xc4\x97si moteri\xc5\xa1kais, o ne vyri\xc5\xa1kais r\xc5\xabbais, nors to meto kabuki aktor\xc4\x97s vaidinimus atlikdavo apsirengusios vyr\xc5\xb3 kostiumus, o aktoriai vyrai \xe2\x80\x93 moter\xc5\xb3. Toks ly\xc4\x8di\xc5\xb3 kaitymas susilauk\xc4\x97 didelio d\xc4\x97mesio ir tuo metu tai vadinosi \xe2\x80\x9eOkuni kabuki\xe2\x80\x9d._NEWLINE_D\xc4\x97l didelio susi\xc5\xbeav\xc4\x97jimo ne\xc4\xafprastu menu, atsirado vis daugiau Okuni pasek\xc4\x97j\xc5\xb3\xe2\x80\x9c. Visi kabuki spektakliai skirstomi \xc4\xaf 3 kategorijas: jidai-mono (istoriniai vaidinimai), sewa-mono (vaidinimai, atskleid\xc5\xbeiantys \xc5\xa1eimos gyvenim\xc4\x85) ir shosagoto (\xc5\xa1okio pasirodymai). Daugiau nei pus\xc4\x97 \xc5\xa1i\xc5\xb3 vaidinim\xc5\xb3 scenarij\xc5\xb3 buvo para\xc5\xa1yti l\xc4\x97li\xc5\xb3 teatrui (Bunraku), ta\xc4\x8diau pritaikyta kabuki. Jidai-mono vaidinimuose vaizduojama samuraj\xc5\xb3 klas\xc4\x97, siekiant i\xc5\xa1vengti konflikt\xc5\xb3 su Edo periodo vald\xc5\xbeia, vaidinimai atspind\xc4\x97davo ankstesnius valstyb\xc4\x97s periodus ir \xc4\xafvykius. Tuo tarpu sewa-mono vaidinimai buvo daug realisti\xc5\xa1kesni nei istoriniai vaidinimai tiek dialogais, tiek kostiumais\xc2\xa0 ir vaizdavo tuo metinius \xc4\xafvykius. \xc5\xbdi\xc5\xabrovams, naujais para\xc5\xa1ytas vaidinimas- tarytum paskalos apie neseniai \xc4\xafvykusias \xc5\xbemog\xc5\xbeudystes ar skandalus. Svarbu pamin\xc4\x97ti, jog kabuki apranga buvo stipriai paveikta kostium\xc5\xb3 i\xc5\xa1 No (\xe8\x83\xbd\xc2\xa0N\xc5\x8d) ir Kiogeno (\xe7\x8b\x82\xe8\xa8\x80Ky\xc5\x8dgen) teatr\xc5\xb3 . Kadangi kabuki aktori\xc5\xb3 judesiai, kalb\xc4\x97jimo maniera yra stipriai perd\xc4\x97ti, jiems buvo sukurti tokie pat nerealisti\xc5\xa1ki, i\xc5\xa1p\xc5\xabsti r\xc5\xabbai. Kitaip nei No ar Kiogeno teatrai savo pasirodym\xc5\xb3 metu vietoj kauki\xc5\xb3, naudojo ry\xc5\xa1k\xc5\xb3 grim\xc4\x85._NEWLINE_Teatre likus tik vyri\xc5\xa1kos lyties aktoriams, jis vis labiau vyst\xc4\x97si: Onnagata (moters vaidmuo) tapo rafinuotesnis. Atsirado keli kabuki atlikimo b\xc5\xabdai: Ichikawos Danjuro I stiprus, energingas, bet perd\xc4\x97tas aragoto ir Sakatos Tojuro I (1647-1709) rafinuotas ir realisti\xc5\xa1kas wagoto. Kei\xc4\x8diantis pa\xc4\x8diam vaidinimui keit\xc4\x97si ir aplinka, kurioje jis buvo atliekamas. Kabuki scena palaipsniui i\xc5\xa1sivyst\xc4\x97 sekdama Noh scenos pavyzd\xc5\xbeiu. Vaidinim\xc5\xb3 metu, prad\xc4\x97tos naudoti u\xc5\xbeuolaidos, kurios leido aktoriams atlikti daug sud\xc4\x97tingesnius, daugiaplanius vaidmenis. Didesni poky\xc4\x8diai naujai atsiradusiame teatre prad\xc4\x97jo vykti nuo XVIII am\xc5\xbeiaus viodurio, kuomet 1722 metais vald\xc5\xbeia u\xc5\xbedraud\xc4\x97 Kabuki ir Bunraku teatrui naudoti savi\xc5\xbeudyb\xc4\x97s d\xc4\x97l meil\xc4\x97s tem\xc4\x85 vaidinimuose. 1842-1843 metais u\xc5\xbedrausta rengti vaidinimus religin\xc4\x97se vietose. O 1868 met\xc5\xb3, \xc5\xbelugus Tokugav\xc5\xb3 \xc5\xa1iog\xc5\xabnatui. Samuraj\xc5\xb3 klas\xc4\x97s panaikinimas, rei\xc5\xa1k\xc4\x97 ir visos prekybin\xc4\x97s kult\xc5\xabros \xc5\xbelugim\xc4\x85, kurios pagrindu buvo sukurtas Kabuki teatras. Bandyta pakeisti Kabuki repertuar\xc4\x85 ir aktori\xc5\xb3 kostiumus, priartinant juos prie vakarieti\xc5\xa1kos kult\xc5\xabros, ta\xc4\x8diau toki\xc5\xb3 aktori\xc5\xb3 kaip Ichikawa Danjuro IX (1838-1903) ir Onoe Kikugoro V (1844-1903) d\xc4\x97ka teatras nepasidav\xc4\x97 vakar\xc5\xb3 \xc4\xaftakai ir i\xc5\xa1laik\xc4\x97 kabuki tradicij\xc4\x85. Kad ir koks unikalus beb\xc5\xabt\xc5\xb3 Japonijos teatras, XX am\xc5\xbeiaus antrojoje pus\xc4\x97je atsirado shin kabuki, dar vadinimas naujuoju kabuki. Jo vaidinimuose derintos tradicin\xc4\x97s kabuki formos ir modernaus teatro elementai. Jau keturis \xc5\xa1imtme\xc4\x8dius\xc2\xa0kabuki\xc2\xa0yra vienas pagrindini\xc5\xb3 meno \xc5\xa1ak\xc5\xb3 Japonijoje. Kai kurios pjes\xc4\x97s, naudojamos vaidinimams, para\xc5\xa1ytos XVII a., bet dauguma sukurta XVIII-XIX a._NEWLINE_Kartu su kabuki vyst\xc4\x97si dar viena, i\xc5\xa1skirtin\xc4\x97 Japonijos teatro forma \xe2\x80\x93Bunraku. Manoma, kad Bunraku atsirado Edo laikotarpiu, apie 1600 metus, tap\xc4\x99s populiariu teatru, vaizduojan\xc4\x8diu istorinius feodal\xc5\xb3 laik\xc5\xb3 \xc4\xafvykius, to meto dramas, kylan\xc4\x8dias tarp asmen\xc5\xb3 ar visuomen\xc4\x97s grupi\xc5\xb3. XVIII am\xc5\xbeiuje Kabuki pl\xc4\x97tojosi ir tuo pa\xc4\x8diu metu konkuravo su Bunraku l\xc4\x97li\xc5\xb3 teatru. \xc5\xa0io am\xc5\xbeiaus prad\xc5\xbeioje Kioto-Osakos apylink\xc4\x97je Bunraku \xc4\xafgijo ne\xc4\xaftik\xc4\x97tin\xc4\x85 populiarum\xc4\x85 ir nors vienas garsiausi\xc5\xb3 Japonijos dramatist\xc5\xb3 Chikamatsu Monzaemon ra\xc5\xa1\xc4\x97 scenarijus tiek Kabuki, tiek Bunraku vaidinimams, Bunraku netgi nustelb\xc4\x97 Kabuki. \xc2\xa0Bunraku i\xc5\xa1skirtinumas- teatro vaidinim\xc5\xb3 metu naudojamos nuo 1 iki 1,5 metr\xc5\xb3 \xc5\xabgio l\xc4\x97l\xc4\x97s, kurias, valdo profesional\xc5\xabs aktoriai. Vienas garsiausi\xc5\xb3 Japonijos dramaturg\xc5\xb3 Chikamatsu Monzaemon ra\xc5\xa1\xc4\x97 scenarijus tiek Kabuki, tiek Bunraku vaidinimams._NEWLINE_No, Kiogenas,Bugaku, Kabuki ir Bunraku su pertraukomis, II pasaulinio karo metu, buvo pla\xc4\x8diai atliekami visoje Japonijoje . XX am\xc5\xbeius \xc5\xbeym\xc4\x97jo Japonijos teatro modern\xc4\x97jimo laikotarp\xc4\xaf. 1911 metais atidarytas pirmasis Vakarieti\xc5\xa1kas Kabuki teatras. Svarbiausias laim\xc4\x97jimas- 1947 metais moterims v\xc4\x97l suteikta teis\xc4\x97 vaidinti No spektakliuose,o\xc2\xa0Bunraku nuo 1955 met\xc5\xb3 pripa\xc5\xbe\xc4\xafstama kaip tradicinio Japonijos meno r\xc5\xab\xc5\xa1is.\n_START_SECTION_\nModernus teatras\n_START_PARAGRAPH_\nNaujieji teatro \xc5\xbeanrai atsirado XX am\xc5\xbeiaus prad\xc5\xbeioje, vienas pirm\xc5\xb3j\xc5\xb3 buvo Shingeki- eksperimentinis vakarieti\xc5\xa1ko stiliaus teatras, kurio susik\xc5\xabrimui did\xc5\xbeiausii\xc4\x85 \xc4\xaftak\xc4\x85 padar\xc4\x97 \xc2\xa0H\xc5\x8dgetsu Shimamura ir \xc2\xa0Kaoru Osanai. Prie\xc5\xa1ingai nei tradiciniai No ir Kabuki, siek\xc4\x97 nat\xc5\xabralios vaidybos ir pl\xc4\x97tojo \xc5\xa1iuolaikines temas. Naudojami gerai \xc5\xbeinom\xc5\xb3 ne tik Japonijos, bet ir u\xc5\xbesienio ra\xc5\xa1ytoj\xc5\xb3, toki\xc5\xb3 kaip Henriko Ibseno, Antono Chechovo darbai._NEWLINE_Pokario laikotarpiu prasid\xc4\x97jo spartus nauj\xc5\xb3 dram\xc5\xb3 k\xc5\xabrimo procesas.populer\xc4\x97jo realistin\xc4\x97s, ta\xc4\x8diau tragi\xc5\xa1kos istorin\xc4\x97s dramos. Nauja ir tai, jog modernaus teatro spektakliai neapsiribojo tradicinio teatro scena, ta\xc4\x8diau teatr\xc4\x85 perk\xc4\x97l\xc4\x97 \xc4\xaf atviras miesto vietas, gatves.Scenarijai tapo daug sud\xc4\x97tingesni, atsirado ,,vaidinimas- vaidinime\xe2\x80\x9d, kuriame laikas yra nepastovus ir aktori\xc5\xb3 \xc4\xafk\xc5\xabnijami persona\xc5\xbeai tarytum keliauja laiku, \xc4\xaftraukiama fantastika, ta\xc4\x8diau da\xc5\xbenai vis dar naudojamos kauk\xc4\x97s._NEWLINE_Garsiausi Shingeki dramaturgai Kara Juro,\xc2\xa0Shimizu Kunio, Betsuyaku Minoru ir Murai Shimako. Visi jie specializavosi \xc4\xaf tam tikr\xc4\x85 srit\xc4\xaf. Pavyzd\xc5\xbeiui Murai Shimako k\xc5\xabr\xc4\x97 Hiro\xc5\xa1imos sprogdinim\xc5\xb3 tema. \xc2\xa0_NEWLINE_XX am\xc5\xbeiaus pabaigoje 9 de\xc5\xa1imtmetyje Tadashi Suzuki suformavo unikal\xc5\xb3 aktori\xc5\xb3 mokymo metod\xc4\x85, integruodamas avangardo s\xc4\x85vokas ir klasikin\xc4\xaf No, Kabuki teatar\xc4\x85. Tuo pa\xc4\x8diu metu taip pat atsirado Sho-Gekijo (ma\xc5\xbeasis teatras), kurio aktoriais tapo aktoriai m\xc4\x97g\xc4\x97jai, o vaidinimai buvo skirti visai Japonijos visuomenei linksminti, nepriklausomai nuo j\xc5\xb3 pad\xc4\x97ties.\n_START_SECTION_\nVakarieti\xc5\xa1ki vaidinimai Japonijoje\n_START_PARAGRAPH_\nJaponijoje nuo XX am\xc5\xbeiaus pabaigos vis labiau populiar\xc4\x97ja vakarieti\xc5\xa1ki vaidinimai. Tokijuje pla\xc4\x8diai atliekami Senov\xc4\x97s Graikijos teatro vaidinimai, vaidinimai paremti Vilijamo \xc5\xa0ekspyro, Fiodoro Dostojevskio, Samuelio Backetto k\xc5\xabriniais. Kiekvienais metais Tokijuje atliekama daugiau kaip 3000 tokio tipo vaidinim\xc5\xb3, tod\xc4\x97l b\xc5\xabtent \xc5\xa1is miestas laikomas vienu i\xc5\xa1 svarbiausi\xc5\xb3 pasaulio teatro centru._NEWLINE_Taip pat Japonijoje paplito opera, operet\xc4\x97, baletas ir daugyb\xc4\x97 kit\xc5\xb3."